​Hockey: Floriana Young Stars u Qormi fil-finali
Mill-kumpless tal-Hockey f'Kordin kellna żewġ logħbiet ferm eċċitanti fis-semifinali taċ-Challenge Cup. Floriana Young Stars u Qormi għelbu lil Sliema Hotsticks u Rabat, bl-iskor identiku ta' 2-1. Sliema mill-ewwel resqu viċin biex jiftħu l-iskor u wara kwarta logħob, Silas Plaehn skurja mill-viċin għal Sliema, wara azzjoni kollettiva sabiħa ħafna. Young Stars irreaġixxew mill-ewwel u fl-20 minuta rebħu short corner li minnu ġabu l-gowl tad-dro permezz ta' Ivan Magro Dingli. Wara dan il-gowl il-Young Stars iddominaw il-kumplament tal-ewwel taqsima. Hotsticks rebħu l-ewwel short corner tagħhom fi tmiem l-ewwel taqsima iżda l-iskor baqa' 1-1. Sliema Hotsticks bdew it-tieni taqsima fuq l-attakk b'attakki kontinwi fuq iż-żewġ lasti. Fit-52 minuta, James Mizzi żamm lil Floriana Young Stars fil-logħba meta għamel salvataġġ doppju u minuta wara reġa' kien fl-azzjoni meta tajjar tajjeb il-ballun. Seba' minuti mit-tmiem, wasal il-gowl deċiżiv ta' Mark Camilleri minn wara azzjoni ta' short corner. Floriana għal ftit ma skurjawx it-tielet gowl, meta x-xutt ta' Luke Borg Costanzi għadda ftit barra. Hotsticks marru viċin diversi drabi biex jiksbu l-gowl tad-draw iżda Young Stars żammew sod biex ħarġu rebbieħa u kisbu post fil-finali. Fis-semifinali l-oħra bejn Qormi u Rabat, l-ewwel taqsima kienet mimlija attakki kontinwi ta' Qormi, bir-Rabtin jiddefendu b'ħafna plejers, bl-iskop li jaħarbu fuq il-kontrattakk. Tliet minuti wara l-ftuħ tat-tieni taqsima, Qormi fetħu l-iskor meta Juan Sarcia skurja wara azzjoni ta' short coner. Minkejja l-attakki ta' Qormi, id-difiża Rabtija kienet soda u xejnet kull attakk. Azzopardi reġa' laqa' tajjeb fil-54 minuta u meta kollox deher li l-logħba se tispiċċa 1-0, Shawn Falzon skurja l-gowl tad-dro għal Rabat wara azzjoni ta' short corner. Qormi resqu viċin li jagħlqu l-logħba permezz ta' Jonathan Borg iżda l-logħba ntemmet 1-1 biex kellha tmur għall-ħin barrani. Qormi marru minn fuq kmieni fl-ewwel taqsima tal-ħin barrani meta Joseph Cuschieri skurja b'xutt minn tarf id-D. Żewġ minuti minn tmiem il-ħin barrani Rabat kienu mċaħħda l-gowl tad-dro mill-gowlkiper ta' Qormi Ramon Chircop bil-logħba tispiċċa 2-1 favur Qormi.